**Gary Paul O'Neil** (s. 18. toukokuuta 1983 Bromley) on englantilainen jalkapallovalmentaja ja entinen keskikenttäpelaaja. Elokuusta 2023 lähtien hän on toiminut Wolverhampton Wanderersin päävalmentajana.

Ura pelaajana
-------------

### Seurajoukkueura

O'Neil aloitti jalkapallouransa etelälontoolaisessa Valley Valiantsissa. Hän liittyi 15-vuotiaana Portsmouthin junioriakatemiaan. Ensiesiintymisensä Portsmouthin edustusjoukkueessa O'Neil teki 29. tammikuuta 2000 Englannin 1. divisioonan ottelussa Barnsleyta vastaan ollessaan vasta 16-vuotias. Kaudella 2002–2003 O'Neil voitti Portsmouthin riveissä 1. divisioonan mestaruuden. Portsmouth nousi kauden päätteeksi ensimmäistä kertaa seurahistoriassaan Valioliigaan.

Kauden 2003–2004 alussa O'Neil lainattiin 1. divisioonan Walsalliin, mutta hän palasi Portsmouthiin marraskuun alussa 2003. Ensimmäisessä valioliigaottelussaan 8. marraskuuta 2003 O'Neil teki kaksi maalia, kun Portsmouth voitti Leeds Unitedin lukemin 6–1.

Syyskuusta 2004 marraskuuhun 2004 O'Neil pelasi lainalla Englannin mestaruussarjan Cardiff Cityssä. Palattuaan Cardiff Citystä O'Neil vakiinnutti paikkansa Portsmouthin avauskokoonpanossa ja hänet palkittiin kauden 2005–2006 päätteeksi Portsmouthin vuoden pelaajana.

Elokuussa 2007 O'Neil siirtyi Portsmouthista valioliigaseura Middlesbroughiin noin viiden miljoonan punnan siirtosummalla. Ensimmäisen maalinsa Middlesbroughin pelaajana hän teki 29. lokakuuta 2008 Valioliigassa Manchester Cityä vastaan. Middlesbrough putosi kauden 2008–2009 päätteeksi Valioliigasta ja O'Neil pelasi vuodet 2009–2011 Englannin mestaruussarjassa.

24. tammikuuta 2011 O'Neil siirtyi Middlesbroughista West Ham Unitediin 2,5 vuoden sopimuksella. Kevätkaudella 2011 O'Neil pelasi kahdeksan valioliigaottelua, kun West Ham sijoittui sarjassa viimeiseksi ja putosi Valioliigasta. Kaudella 2011–2012 hän pelasi West Hamissa 16 mestaruussarjan ottelua, joissa hän teki kaksi maalia ja antoi kolme maalisyöttöä. West Ham nousi kauden 2011–2012 päätteeksi takaisin Valioliigaan voitettuaan nousukarsintojen loppuottelussa Blackpoolin. O'Neil pelasi ottelussa 53 minuuttia.

O'Neil jätti West Hamin kauden 2012–2013 jälkeen ja siirtyi elokuussa 2013 yksivuotisella sopimuksella Queens Park Rangersiin. Hän pelasi kaudella 2013–2014 Queens Park Rangersissa yhteensä 33 ottelua lontoolaisseuran noustessa takaisin Valioliigaan nousukarsintojen kautta.

Queens Park Rangers ei uusinut O'Neilin sopimusta kaudelle 2014–2015 ja elokuussa 2014 O'Neil siirtyi kaksivuotisella sopimuksella Norwich Cityyn. Toukokuussa 2015 O'Neil nousi neljättä kertaa urallaan Valioliigaan Norwich Cityn voitettua nousukarsintojen loppuottelussa Middlesbroughin. Norwich putosi Valioliigasta kauden 2015–2016 päätteeksi ja O'Neil siirtyi kaudeksi 2016–2017 Bristol Cityyn.

Pelattuaan kaksi kautta Bristol Cityssä O'Neil siirtyi kesällä 2018 Bolton Wanderersiin. Hänet palkittiin toukokuussa 2019 Boltonin vuoden pelaajana.

O'Neil harjoitteli syksyllä 2019 skotlantilaisseura Aberdeenin kanssa, mutta joutui lopettamaan pelaajauransa loukattuaan akillesjänteensä.

### Maajoukkueura

O'Neil pelasi vuosina 2001–2004 Englannin juniorimaajoukkueissa. Hän toimi Englannin joukkueen kapteenina vuoden 2003 alle 20-vuotiaiden MM-kilpailuissa.

Ura valmentajana
----------------

O'Neilin valmentajaura alkoi elokuussa 2020, kun hänestä tuli Liverpoolin reservijoukkueen apuvalmentaja. Helmikuussa 2021 hän siirtyi AFC Bournemouthin apuvalmentajaksi.

O'Neil nousi Bournemouthin väliaikaiseksi päävalmentajaksi elokuussa 2022 Scott Parkerin saatua potkut ja marraskuussa 2022 hänestä tuli Bournemouthin vakituinen päävalmentaja. Bournemouth pelasi hänen alaisuudessaan kaudella 2022–2023 34 valioliigaottelua ja sijoittui sarjassa sijalle 15. Hänet kuitenkin erotettiin tehtävästään kesäkuussa 2023.

Valioliigaseura Wolverhampton Wanderers nimesi 9. elokuuta 2023 O'Neilin uudeksi päävalmentajakseen Julen Lopeteguin lähdettyä seurasta.

Lähteet
-------

1. ↑  Gary O'Neil Soccerway-sivustolla (englanniksi)
2. ↑  Symes, Paul: O'Neil's not forgotten his roots *News Shopper*.  12.10.2004. Viitattu 26.1.2024. (englanniksi)
3. 1 2 3 4 5 6 7  Gary O’Neil Transfermarkt-sivustolla (englanniksi)
4. ↑  Portsmouth Player of the Year 1968-2023 *myfootballfacts.com*. Viitattu 26.1.2024. (englanniksi)
5. ↑  Allen, Neil: Gary O'Neil: I was a Millwall boy, but Portsmouth is my true club - now I'm coming back as a fan *The News*.  17.11.2019. National World Publishing Ltd. Viitattu 26.1.2024. (englanniksi)
6. ↑  Boro capture O'Neil from Pompey *BBC Sport*.  31.8.2007. BBC. Viitattu 26.1.2024. (englanniksi)
7. 1 2  Hammers sign O'Neil *whufc.com*.  24.1.2011. West Ham United Football Club. Viitattu 26.1.2024. (englanniksi)
8. ↑  Brand, Gerard: Midfielder O'Neil joins up with former manager Redknapp at QPR on one-year deal *The Daily Mail*.  7.8.2013. Viitattu 26.1.2024. (englanniksi)
9. ↑  Andrew, James: Gary O'Neil joins Norwich on two-year deal after being released by QPR *The Daily Mail*.  6.8.2014. Viitattu 26.1.2024. (englanniksi)
10. ↑  Gary O'Neil leaves Norwich City for Bristol City on free transfer *ESPN*.  9.6.2016. Viitattu 26.1.2024. (englanniksi)
11. ↑  Gary O'Neil named as Wanderers' 2018/19 Player of the Year *bwfc.co.uk*.  3.5.2019. Bolton Wanderers Football Club. Viitattu 26.1.2024.
12. ↑  Doyle, Chris: Gary O'Neil breaks Aberdeen silence after midfielder fails to win Pittodrie deal *The Daily Record*.  21.11.2019. Viitattu 26.1.2024. (englanniksi)
13. ↑  Tanner, Jack: Gary O'Neil's coaching journey - as he takes interim charge at Cherries *The Bournemouth Daily Echo*.  30.8.2022. Viitattu 26.1.2024. (englanniksi)
14. ↑  Price, Glenn: Gary O'Neil departs Liverpool U23s role *liverpoolfc.com*.  23.2.2021. Liverpool Football Club. Viitattu 26.1.2024. (englanniksi)
15. ↑  Gary O'Neil appointed head coach *afcb.co.uk*.  27.11.2022. Athletic Football Club Bournemouth. Viitattu 26.1.2024. (englanniksi)
16. ↑  Hellanto, Riku: Valioliiga-seura antoi yllätyspotkut päävalmentajalleen *MTV Uutiset*.  19.6.2023. MTV Oy. Viitattu 26.1.2024.
17. ↑  Gary O’Neil Wolverhamptonin päävalmentajaksi viisi päivää ennen liigakauden alkua *Helsingin Sanomat*.  9.8.2023. Sanoma Oyj. Viitattu 26.1.2024.

  


|  |  |  |
| --- | --- | --- |
| Edeltäjä:**Scott Parker** | **Bournemouthin päävalmentaja**8/2022–6/2023 | Seuraaja:**Andoni Iraola** |

|  |  |  |
| --- | --- | --- |
| Edeltäjä:**Julen Lopetegui** | **Wolverhampton Wanderersin päävalmentaja**8/2023– | Seuraaja:**–** |